
Uznesenie 11C/21/2026
Okresný súd Liptovský Mikuláš v spore žalobkyne Sociálna poisťovňa, so sídlom Ul. 29. augusta č. 8 a 10, Bratislava, IČO: 30 807 484, proti žalovanej A. B., nar. XX. XX. XXXX, bytom C. XXX/XX, D., o určenie existencie pohľadávky a o zaplatenie 20 903,67 eura, takto rozhodol: 11C/21/2026
I. Súd konanie z a s t a v u j e . II. Žiadna zo strán n e m á na náhradu trov konania právo. odôvodnenie: 11C/21/2026
1. Žalobou doručenou 24. 03. 2026 sa žalobkyňa domáhala určenia, že má voči žalovanej ako dedičke po poručiteľovi A. E. B. pohľadávku vo výške 20 903,67 eura a zároveň uloženia povinnosti žalovanej zaplatiť žalobkyni sumu 20 903,67 eura.
2. Z dôvodu hospodárnosti konania súd postupom podľa ustanovenia § 138 Civilného sporového poriadku vyzval žalobkyňu na späťvzatie zjavne nedôvodnej žaloby. Dňa 09. 04. 2026 zobrala žalobkyňa v plnom rozsahu žalobu späť. 3. Podľa § 145 ods. 1 C. s. p., ak je žaloba vzatá späť celkom, súd konanie zastaví. 4. Civilné sporové konanie je ovládané dispozičnou zásadou, ktorá sa prejavuje predovšetkým v dispozitívnych procesných úkonoch strán, medzi ktoré patrí aj späťvzatie žaloby. Nakoľko došlo k späťvzatiu žaloby pred prvým pojednávaním, v súlade s ustanovením § 146 ods. 1 C. s. p. nebolo potrebné zisťovať súhlas žalovanej. Súd preto konanie zastavil. 5. O náhrade trov konania súd rozhodol tak, že žiadnej strane nepriznal nárok na náhradu trov konania. Stranám sporu v tomto štádiu konania ani žiadne trovy nevznikli. Poučenie: 11C/21/2026
Proti tomuto rozhodnutiu je prípustné odvolanie, ktoré je možné podať v lehote 15 dní odo dňa jeho doručenia na Okresnom súde Liptovský Mikuláš písomne v dvoch vyhotoveniach. Odvolanie môže podať strana, v ktorej neprospech bolo rozhodnutie vydané. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania. Odvolanie možno odôvodniť len tým, že: a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci. Odvolanie proti rozhodnutiu vo veci samej možno odôvodniť aj tým, že právoplatné uznesenie súdu prvej inštancie, ktoré predchádzalo rozhodnutiu vo veci samej, má vadu uvedenú v predchádzajúcom odseku, ak táto vada mala vplyv na rozhodnutie vo veci samej. Odvolacie dôvody a dôkazy na ich preukázanie možno meniť a dopĺňať len do uplynutia lehoty na podanie odvolania.

